Thomas Gainsborough

**Tomas Geinsboras** (Geinsboro, , 1727 m. gegužės 14 d . − 1788 m. rugpjūčio 2 d.) – XVIII a. anglų tapytojas ir grafikas. Portretistas ir peizažistas. Vertinamas inovatyviausiu ir originaliausiu Anglijos XVIII a. dailininku.

## Biografija
Tomas Geinsboro gimė 1727 m. Sadberyje, Safolko grafystėje. Pakrikštytas gegužės 14 d. Buvo Džono ir Marijos Geinsborų vaiku. Jo tėvas buvo audinių prekiautojas. Būdamas 13 m. amžiaus Tomas pradėjo mokintis Londone pas sidabro kalinių meistrą ir buvo apmokytas knygų iliustratoriaus, prancūzo Hubert Gravelot. Iki 1745 m. Tomas Geinsboro atidarė nuosavą dailės studiją Londone. 1746 m. jis vedė Margaret Burr ir 1748 m. gyveno Safolke. 1749 m. datuojamas jo vienas geriausiai žinomų ankstyvųjų portretų „Misteris ir misis Endriai“. 1752 m. Tomas persikraustė į Ipsvičą, 1759 m. – į Batą, kur dirbo portretistu. Ipsviče daugiausia tapė vietos pirklių portretus, Bate jo užsakovus pradėjo sudaryti turtingesnio sluoksnio atstovai, kurie poilsiaudavo šiame mieste. Užsakovų rato pasikeitimą pradėjo rodyti žmogaus ūgio dydžio, pilno stoto portretai. Ankstyvąją Tomo Geinsboro kūrybą paveikė Antonio van Deiko portretinis stilius, galima įžvelgti prancūziškų graviūrų ir olandiško peizažo tapybos įtakas. 1761–1769 m. periodu Geinsboras eksponavo savo paveikslus Menininkų draugijos parodose. 1768 m. Tomas Geinsboro buvo vienas Londono karališkosios akademijos steigėjų (vienintelis iš provincijos). 1772 m. jis priėmė savo pusbrolį Gainsborough Dupont dirbti asistentu. Nežinoma, kad Geinsboras būtų turėjęs kitų pagalbininkų, jis nelaikė mokinių, kurie tapytų portretų veikėjų drapiruotes. 

1774 m. Tomas galutinai persikėlė į Londoną, apsigyveno Šombergo name *Pall Mall* kvartale. Jau tuo metu Geinsboras išvystė nuosavą tapybos stilių, pasižymėjusį elegantiška maniera, greitais ir lengvais potėpiais, švelniomis, pranykstančiomis spalvomis. Tomas Geinsboro tapo mėgstamu dailininku Anglijos karaliaus aplinkoje, nors oficialiai pagrindiniu dailininku buvo paskirtas Džošua Reinoldsas. 1777 m. jam paveikslus užsakė Kamberlendo hercogai, 1781 m. – Anglijos karalius ir karalienė. 1782 m. dailininkas su Gainsborough Dupont lankėsi Vakarų krašte, 1783 m. su Samuel Kilderbee – Ežerų krašte. Tomas Geinsboro sakė, kad portretai yra jo profesija, o peizažai – jo malonumas. Peizažus Geinsboro tapė jau ir persikraustęs į Londoną iš provincijos. Sukūrė daug peizažų piešinių pieštuku, anglimi, kreida. Paruošė keletą grafikos darbų, eksperimentavo su technika. Vėlyvojoje kūryboje įtraukė lengvo turinio, pastoralinių siužetų paveikslus (pvz., „Valstietė mergaitė, renkanti žabus“, 1782 m.). Vienintelį kartą Geinsboras paliko Angliją 1783 m. – keliavo į Nyderlandus. Vėlyvojoje Geinsboro kūryboje atsekamos Rubenso įtakos apraiškos, Klodo Loreno peizažų ramumas. Geinsboras nerodė polinkio istorinėms ar literatūrinėms asocijacijoms savo paveiksluose. Tomas Geinsboro mirė 1788 m. rugpjūčio 2 d. Londone. Palaidotas Šv. Onos bažnyčios kieme Kju (Londono priemiestis). Jo kūryba priskiriama rokokui. Name Sadberyje, kuriame Geinsboras gimė, yra įrengtas jo vardo muziejus.

## Darbų galerija

Vaizdas:Thomas Gainsborough - Mr and Mrs Andrews.jpg| „Misteris ir misis Endriai“ (1749, Nacionalinė Londono galerija)
Vaizdas:Thomas Gainsborough - Landscape in Suffolk - Google Art Project.jpg| „Safolko peizažas“ (apie 1746-50, Meno istorijos muziejus, Viena)
Vaizdas:Gainsborough, Thomas - A Couple in a Landscape - Google Art Project.jpg| „Pora peizaže“ (1753, Dalvičo paveikslų galerija, Londonas)
Vaizdas:Thomas Gainsborough - Country Lane with Gypsies Resting - Google Art Project.jpg| „Kaimo keliukas su besiilsinčiais čigonais“ (piešinys, mišri technika, apie 1760-65, Jeilio Britų meno centras, Jeilio universitetas)
Vaizdas:Thomas Gainsborough - John Campbell, 4th Duke of Argyll, about 1693 - 1770. Soldier - Google Art Project.jpg| „Džonas Kempbelas, 4-asis Argailo kunigaikštis“ (1767, Nacionalinė Škotijos galerija, Edinburgas)
Vaizdas:Thomas Gainsborough - Hester, Countess of Sussex, and Her Daughter, Lady Barbara Yelverton - Google Art Project.jpg| „Sasekso grafienė Estera ir jos duktė, ledi Barbara Jelverton“ (1771, Toledo meno muziejus, Toledas)
Vaizdas:Thomas Gainsborough - Landscape with a Flock of Sheep - Google Art Project.jpg| „Peizažas su avių banda“ (apie 1773-77, Jeilio Britų meno centras, Jeilio universitetas)
Vaizdas:Gainsborough - Princess elizabeth of the united kingdom.jpg| „Britanijos princesė Elžbieta“ (1782, Karališkoji kolekcija)
Vaizdas:Seashore with Fishermen-1781-1782-Thomas Gainsborough.jpg| „Jūros krantas su žvejais“ (1781-82, Nacionalinė Vašingtono dailės galerija)
Vaizdas:Thomas Gainsborough - The Marsham Children - Google Art Project.jpg| „Maršamo vaikai“ (1787, Berlyno paveikslų galerija)


## Išnašos

## Nuorodos

* wga.hu
* abcgallery.com 
* Svetainė, skirta Thomas Gainsborough